
	Klimagruppen Albertslund
Klimabevægelsen &
Bedsteforældrenes KlimaAktion


Høringssvar til Klimaplan 2026 – 2030
Overordnet er planen med mange gode indsatser. Vi vil gerne kvittere for, at flere af de forslag, som det “gamle” klimaforum og Albertslund Klimagruppe har bidraget med i processen til nu, er inddraget – helt eller delvist. Dog har også en række “knaster” og mangler.
Vi vil dog også påpege, at indsatserne ikke vil resultere i tilstrækkelige reduktioner af vores klimaaftryk til at Albertslund lever op til sin rimelig andel af begrænsningen af klimakrisen – særligt når der også tages højde for aftrykket fra vores forbrug m.v. Dette erkendes også klart i planen, hvor det fremgår, at der skal yderligere tiltag til for at opnå klimaneutralitet i 2045.
I det følgende fokuseres på knaster og mangler og en række spørgsmål, men også på at fremhæve de positive ting. Vi kommenterer dog ikke på alle indsatser, hvor vi i det store hele er enige i indsatsen.
Nu ligger fristen for dette høringssvar før høringsnotatet (hvidbogen) fra høringen om den nye kommuneplan er kommet. Derfor ser vi os nødsaget til at gentage en række af vores forslag her.
Generelle forhold
Planen fremhæver privatbilisme og energi, som de største udledere og dermed de største udfordringer. Dette foreslår vi afspejles i de overordnede målsætninger side 19. Ligeledes står indsatser på dette område ikke mål med de enorme udledninger fra bilerne!
Såvel mål som indsatser bør kvantificeres så de er målbare – hvis der ikke bare skal være tale om varm luft.
Når vi sammenligner med den tidligere klimaplan fra 2021, er det udpræget hvor få konkrete mål om reduktioner af CO2e i forslaget der reelt kan måles. Der findes godt nok nogle løselige estimater på hvor stor CO2 reduktion de enkelte tiltag vil medføre. Så længe der ikke er kvantitative mål, kan vi jo ikke finde ud af, om vi faktisk reducerer årsagerne til den globale opvarmning tilstrækkeligt.
Det er faktisk uklart, hvorvidt figuren på side 9 skal forstås således, at planen har et overordnet mål på 75 % reduktion af de samlede udledninger af klimagasser i 2030? Og om CO2 neutralitet i 2045? Dette bør stå tydeligt i planen.
Vi vil foreslå, at der indføres målbare kvantitative 2030 reduktionsmål for – som minimum – de to største udledningsområder – transport og energi.[footnoteRef:1] Vi vil også sætte spørgsmålstegn ved, om planen på dette område lever op til kriterie 9 i KL og Klimaalliancens “vejledning til revision og certificering af klimahandlingsplaner”, [1:  Også selvom det kun kan opgøres med års forsinkelse.] 

Vi savner endvidere en redegørelse for, hvordan planen lever op til kriterie 10 i KL og Klimaalliancens “vejledning til revision og certificering af klimahandlingsplaner”, hvor vejledningen stiller krav om, at klimaindsatsen er “fokuseret på at fremme social, miljømæssig og økonomisk rimelighed, retfærdighed og lighed”.[footnoteRef:2] Samt dokumentation for dette i henhold til kriterie 7. [2:  Side 6 og 28  ] 

Nedenfor vil vi foreslå konkrete reduktionsmål for nogle af de væsentligste områder.
Monitorering og evaluering
Vi ser den halvårlige status som en forbedring, da der tidligere kun var årlige opfølgninger. Vi vil her foreslå, at såvel den halvårlige som den helårlige status også forelægges det nye “Forum for grøn omstilling” og i den forbindelse er offentligt tilgængelige som krævet i kriterie 16 i nævnte vejledning.
Det fremgår ikke hvordan og hvilken form status’erne skal have udover det officielle klimaregnskab fra KL (tidligere udarbejdet af energistyrelsen). Dette har imidlertid den store bagdel, at det er flere år forsinket. Det seneste år, hvor der foreligger data, er således på nuværende tidspunkt 2024. Så det er faktisk ubrugeligt til løbende status og opfølgning. Her vil vi foreslå, at Albertslund til supplering af en konkret status på de enkelte indsatser anvender Klimaaalliancens og Concitos dashboard med omstillingsindikatorer. Ud fra dette dashboard og med tilføjelse af enkelte let tilgængelige data fra andre kilder, er det muligt at udarbejde et grafisk overskueligt og let forståeligt “indikatorhjul”, som viser om man er på rette vej inden for de 16 forskellige indikatorer. Se fx dette hjul, som vi har udarbejdet for Albertslund sidste år.

Vi vil også påpege, at KL og Klimaalliancens “vejledning til revision og certificering af klimahandlingsplaner” anbefaler, at der udarbejdes en evaluering af den foregående planperiode. En sådan foreligger så vidt vi ved ikke. Som det fremgår: “En evaluering ser nærmere på fremdriften i klimaindsatsen for den forgangne periode og spørger ind til, hvad der er lykkedes, hvad der ikke er og hvorfor?”[footnoteRef:3] [3:  https://www.kl.dk/media/msfbxl4c/vejledning-til-klimaplanrevision_v10.pdf] 

Grøn transport
I klimaplan 2050 fra 2021 var målene disse:
	· I 2030 er CO2 -udledningen fra vejgående transport indenfor kommunegrænsen reduceret med 35% ift. 2017. Der tages højde for befolkningstilvæksten. Med et delmål på 15 % reduktion i 2025 (dog uden motorveje).
· For den samlede transportsektor er målet 30% CO2 –reduktion.
· I 2050 er transportsektoren i Albertslund klimaneutral.


Ved revisionen af planen i 2023 blev delmålet sænket til 5 %. 2030 målene blev ikke ændret.
Vi må erkende, at dette område er svært for kommunen at opnå reduktioner på. Ikke desto mindre bør der sættes mere ind, end forslaget lægger op til. Vi foreslår et 2030 mål på 30 % reduktion i ft. 2017 – dvs. mindre end den gamle klimaplan, men mere end det reducerede mål fra 2023.
Vil her gentage vores forslag fra høringssvaret til kommuneplanen om, at Albertslund laver en helhedsplan for at nedsætte udledningerne fra hele transportsektoren, som kæder alle områderne sammen: Bilismen (inkl. parkering), kollektiv transport og cyklisme.
Privatbilismen
Privatbilismen er det enkeltområde med den største udledning (s. 5). Der mangler imidlertid såvel mål som indsatser til begrænsning af privatbilismen. Vi vil her foreslå at Albertslund i det mindste får et mål om en reduktion i antallet af korte ture med bil. Her vil vi foreslå at man genoptager målet fra Klimaplan 2050:
	I 2035 er andelen af lokale bilture reduceret med 12% ift. 2018 og udgør 20% af de
samlede lokale ture i Albertslund, motorvej undtaget.


Indsatserne for at fremme cyklismen er supergode og der er en “hensigtserklæring” om at forbedre den kollektive transport – men derudover er der som nævnt INGEN effektive indsatser for at begrænse privatbilismen. Undersøgelser viser, at hvis man reelt skal flytte fra bil til bus (og tog) er det nødvendigt med både “pisk og gulerod”. Gulerødderne handler om cyklisme og kollektiv transport (mere nedenfor). Her er et par forslag til pisk:
1) Forslag: Hastighedsnedsættelse til 40 km/t på kommunale veje. Partier med 16 mandater bag i den nye kommunalbestyrelse tilkendegav før kommunalvalget, at de vil arbejde for nedsættelse til 40 km/t på de kommunale veje, bortset fra enkelte veje, hvor det ikke giver mening. Den indsats foreslår vi tages med. [Skal evt. uddybes med: Hvor meget sparer det, hvor lidt forsinkes man! Sikkerhed for cyklister.]
2) Ligeledes foreslår vi at kommunen arbejder for en hastighedsnedsættelse til 80 km/t på de motorveje, der går gennem vores område. Også selvom det ikke er samfundsøkonomisk rentabel ud fra de traditionelle beregningsmetoder, der imidlertid ikke tager højde for klimagevinsterne – hvis disse medregnes, vil regnestykket se meget bedre ud. Udover en betragtelig klimagevinst vil begge vores foreslåede hastighedsnedsættelser også give mindre støjbelastning og have gavnlig indvirkning på sundheden for borgerne.
3) Kommunalbestyrelsen bør forpligte sig på at arbejde for effektive kørselsafgifter defineret som en målrettet afgift på kørsel afhængig af tid, sted, køretøj og belastning af klima og omgivelserne i øvrigt. Afgifter er per definition adfærdsforandrende og er ifølge Tænketanken Mobilitet 2050 det mest effektive værktøj til både at reducere trafikkens klimabelastning og samtidig reducere trængselsproblemer.[footnoteRef:4] Kun kombinationen af “pisk og gulerod” virker. Dette er også konklusionen fra den mobilitetsanalyse, som KKR Hovedstaden, Region Hovedstaden og Københavns Kommune kom med i 2025.[footnoteRef:5] Albertslund bør aktivt arbejde for at gennemføre de indsatser som analysen mundede ud i, fx BRT-busser og hastighedsnedsættelse – her anbefales faktisk en nedsættelse til 30 km/t!
Forpligtigelsen på at arbejde aktivt for kørselsafgifter samt konkrete tiltag kommunen kan gennemføre for at fremme dette politisk bør fremgå af Klimaplanen. Hvis kommunen tydeligt markerer, at man gør sig klar til etablering af kørselsafgifter på en måde hvor der tages hensyn til social balance i designet, og hvor provenuet anvendes fornuftigt (til kollektiv transport), så reducerer man risikoen for at løse mobilitetsudfordringer med suboptimale løsninger. [4:  Tænketank: Roadpricing er det bedste instrument, vi har – det er på tide, at vi bruger det (Juni 2025) 
https://www.altinget.dk/transport/artikel/taenketank-roadpricing-er-det-bedste-instrument-vi-har-det-er-paa-tide-at-vi-bruger-det?]  [5:  https://hovedstadenskommuner.dk/tvaergaaende-mobilitetsanalyse-for-hovedstadsomraadet/] 

4) Vi foreslår desuden at der etableres hastighedsbegrænsende reguleringer i vejnettets fysiske udformning (a la Herstedvestervej) på alle veje, hvor der er tendens til at der køres hurtigt (fx Stensmosevej).
Til slut i dette afsnit vil vi godt lige lave en  for beslutning om et kommunalt parkeringskorps!
Kollektiv transport
Her er målet en øgning af passagerer i den kollektive transport. Det er et fint mål – om end det er svært at vurdere om det er nok – særligt når det ikke sættes i relation til udgangspunktet i dag. Vi vil foreslå at der suppleres med det oprindelige delmål fra Klimaplan 2020:
	I 2035 er andelen af lokale cykel-, bus- og gangture øget med 13% ift. 2018 og udgør
80% af de samlede ture i Albertslund, motorvej undtaget


De foreslåede indsatser er fine og sådan set supergode. Dog er de for overordnede og ukonkrete. Vi vil derfor foreslå følgende yderligere indsatser:
1) Albertslund bør udvide antallet af afgange for busserne – særligt i ydertimerne. Der er ruter i Albertslund, hvor der kun er ÉN afgang i timen om aftenen. Ja, men så er fristelsen til at tage bilen simpelthen for stor! Det bør desuden undersøges, om det giver mening både CO2e-mæssigt og økonomisk at køre med mindre busser i ydertimerne. Før kommunalvalget tilkendegav partier med 13 mandater bag sig, at de vil udvide antallet af afgange og se på om mindre busser er en god ide. Det bør således oplagt med i planen.
I den forbindelse foreslår vi også en indsats for, at få busserne til at køre med en større regularitet. Hvis man fx skal fra Borgager til centrum er der en meget svingende drift. 10 min, 20 min eller 30 min. imellem busserne – også i “myldretiderne”.
2) En af de store barrierer for at skifte til den offentlige transport er prisen. Så Albertslund bør derfor gå i spidsen for at prisen sænkes betydeligt. Kommunen bør arbejde for, at taksterne for den kollektive transport nedsættes markant – så priserne svarer til den prisudvikling, der har været på benzin siden 1970.
3) Helt konkret: Før kommunalvalget tilkendegav partier med 18 mandater bag sig i den nye kommunalbestyrelse, at de vil undersøge mulighederne for at sænke billetprisen til 15 kr for en enkelt billet for kommunens borgere. Det bør med!
4) For at reducere behovet for en bil til pendling, kan Albertslund oprette en cirkelbus, der cirkler mellem boligområder og knudepunkterne for offentlig transport i kommunen, først og fremmest S-tog og letbane. Der findes en lignende løsning i Glostrup og i Odense, så til en start kan man undersøge, hvordan disse virker og hvad effekten har været. Det skal pointeres, at det primære formål skal være at mindske privatbilismen, dvs. at det er en bus der skal servicere pendlerne og forebygge at for mange indkøbsture, ture til idræt og foreningsliv m.v. foregår i bil. At det er disse formål der skal opfyldes, har naturligvis betydning for køreplanen og ruterne – at det samtidig vil fungere som en service bus for ældre, gangbesværede og folk med barnevogne er blot et ekstra argument. Yderligere fordele ved en sådan bus er dels, at den ikke kun stopper ved bestemte stoppesteder, men (som bussen i Glostrup) kan “vinkes” ind, så man ikke behøver at gå langt til et stoppested. Dels, at når den kører inden for kommunegrænsen, så kan Albertslund selv bestemme billetprisen – måske endda gøre den gratis, som bussen i Odense er. Måske kan cirkelbussen begynde som et 2-årigt forsøg. Vi har hørt mange argumenter for og imod dette forslag. Vi foreslår derfor, at der straks iværksættes en analyse af dette forslag ud fra ovennævnte beskrevne formål.
5) Desuden foreslår vi, at Albertslund tilsluttes flextur, i lighed med det store flertal af kommuner i Danmark, inklusive 5 af vores nabokommuner. For yderområderne både i kommunen og i resten af omegnen er den almindelige kollektive transport for dårlig – særligt om aftenen. Flere kan undvære egen bil, hvis de med Flextur i stedet kan bestille “kantsten til kantsten”-transport med egenbetaling og kommunalt tilskud. Hvor det er for besværligt at nå frem med de almindelige buslinjer eller tilgængeligheden til stoppestedet er for dårlig eller bussen kører for sjældent eller slet ikke, så vil man kunne blive hentet ved startadresse og blive kørt helt til destinationen i egen kommune eller i hvilken som helst anden flextur-kommune. Da bestillingerne koordineres, så flere passagerer samles, spares megen individuel kørsel. Albertslund kommune vil kun skulle betale tilskud til Movia for de bestilte ture.
6) Niveaufri adgang til busstoppesteder: Dvs. tilgængelighed for rullestole, rollatorer og barnevogne. I den sammenhæng er den nye cykelsti langs dele af Stensmosevej en klar forbedring, ikke kun for cyklismen, men det har også skabt bedre adgang for rullestole, rollatorer og barnevogne ved flere stoppesteder. Desværre ikke for alle, fx mangler stoppestederne nærmest Damgårdsvej. Men overordnet er der stadig flere steder, hvor denne adgang er besværlig eller umulig. Vi foreslår, at der lægges en plan for niveaufri adgang til så vidt muligt alle busstoppesteder[footnoteRef:6] [6:  Vi anerkender, at der er enkelte steder, hvor dette ikke er muligt eller uforholdsmæssigt dyrt, fx ved stoppestederne på Damgårdsvej ud for Kirsebærgården.] 

Cyklisme
Planforslaget har en række super gode cykelinitiativer – specielt for børn. Det giver øgede muligheder og selvstændighed for børn og unge, at de selv kan transportere sig på cykel og derved ikke er så afhængige af, at forældre kører dem.
På cykelområdet er planens mål, at der i 2030 er “minimum 70% børn der cykler og 95 % børn, der har en aktiv transport til og fra skole”. Dette er en væsentlig mindre ambitiøs målsætning end i Klimaplan 2050, der lød således:
	I 2025 går eller cykler minimum 90% af alle børn i Albertslund til skole. Minimum 60%
af alle børn går eller cykler til daginstitution


Selv ved revisionen i 2023 blev dette mål opretholdt. Vi må dog også erkende, at dette område også er svært i betragtning af, at undersøgelser viser, at antallet af cyklende børn er faldet markant fra 2020 til 2024, hvor faldet er fra 62 % til 44 % og hvis man sammenligner med 2018 er det endnu værre, dengang var det 84 %, der cyklede til skole. Så vi vil ikke her foreslå et skærpet mål, men flere indsatser.
Vi kan fuldt tilslutte os de forskellige kampagner, som er nævnt som indsatser. Men er reduktionspotentialet så stort, som “dotterne” antyder? Vi har derfor en række forslag til yderligere indsatser:
1) Drift og vedligehold af cykelstinettet skal prioriteres. Vi er helt enige; men vi savner hvad det konkret vil sige i kroner og ører i forhold til det nuværende og de foregående års budgetter og faktiske forbrug. Ja hvor meget mere vil kommunen bruge her?
Vi har også en række konkrete praktiske forslag der kan hjælpe med at sikre en god standard:
a) Indfør et korps af “cykelambassadører”, der løbende kan melde ind om problemer på stierne. Dette vil være et godt supplement til den nye app, “borgertip” og det vil sikre flere indmeldinger når frivillige har opgaven med at være på udkig. Forvaltningen kan holde møder med disse ambassadører for at få mere viden og inspiration til udformningen af cykelstier og andre cykelanlæg.
b) Vi hører også en del kritik af brugervenligheden i den nye app “Borgertip”. Så vi vil opfordre til at man her arbejder på at forbedre interaktionsdesignet.
c) Større fokus på saltning og is-rydning i vinterhalvåret.
2) Tydeligere opdeling af kombi-stier (gå/cykel). Evt. billeder af cykler på cykelstien flere steder. Hvis man ikke er fra byen, eller bare ikke helt opmærksom, så går mange på cykelstien.
3) Ovenfor har vi foreslået generel hastighedssænkning på veje. Der er imidlertid ét konkret sted, hvor hastigheden bør yderligere ned. Det er vejen forbi stadion (fra lidt før fodgængerfeltet fra Herstedvester landsby og til og med parkeringspladsen) som bør have en fartbegrænsning på 30 km/t, og stejle vejbump på begge sider af fodgængerfeltet. Biler og bussen ræser forbi og der opstår farlige situationer.
4) Der er en del albertslundere, der pendler i retning af Ballerup. Her savner vi at cykelstien gennem skoven mod Ballerup bliver ryddet om vinteren og bliver godt oplyst. Der er flere der dropper cyklen til arbejde i vinterhalvåret pga. utryghed på denne sti.
5) Med hensyn til at få flere børn op på cyklerne vil vi foreslå disse yderligere initiativer:
a) Cykelbibliotek på alle skolerne
Kommunen indkøber et passende antal lånecykler til hver skole således, at alle børn og lærere sikres mulighed for at tage med på diverse ekskursioner. Dette er ofte en udfordring i dag. Der er muligheder for at søge fondsmidler til et sådant initiativ. Cyklerne kunne skaffes fra genbrugspladsen, hvor man i forvejen sætter brugte cykler i stand.
b) Jævnlige skolegårdsværksteder, hvor en cykelsmed besøger skolen og klasserne på skift kan få undervisning i og hjælp til elementært vedligehold af egne cykler – efterfølgende kan skolen selv arrangere dette, hvor lærere kan hjælpe med punkteringer o.l.
6) Vi tilslutter os initiativet med bedre cykelparkering. Det er relevant ved stationerne men faktisk også ved centrene. Særligt vil vi foreslå mere effektive muligheder for at tyverisikre cyklerne, der findes bl.a. stativer, hvor cyklen via en app kan låses næsten 100 % sikkert fast. Det er her vigtigt, at løsningen er let at anvende. Når de aflåste områder ikke bruges, er det dels fordi de er “bøvlede” og dels fordi der (efter sigende) er sket tyverier fra dem.
7) Både i forhold til cykelparkering og i ft. fx indretningen af stationspladsen ved letbanen vil vi opfordre til, at aktive cyklister inddrages i projekteringen. Vi stiller gerne med aktive cyklister og det gør Cyklistforbundet givet også.
8) Cykelparkeringer bør også oplyses bedre med ekstra skarpt lys med bevægelsescensorer. Udover den bedre komfort, så vil dette også være afskrækkende for tyve.
9) For kommunens ansatte er cykling også en god ide. Alle Kommunens ansatte bør sikres adgang til bad og aflåst cykelskur for at gøre det attraktivt at cykle. Kommunen kan også vælge at støtte “Vi cykler til arbejde” kampagne for kommunens ansatte ved at betale det lille gebyr der er.[footnoteRef:7] [7:  https://www.vcta.dk/for-kommuner] 

10) Supercykelstierne skal vedligeholdes – ja selvfølgelig, hvad med en indsats for at opgradere de eksisterende supercykelstier til den nye standard (2.0). Desuden foreslår vi, at Albertslund genoptager arbejdet for stien langs Jernbanen ind til byen, som vil være meget mere pendleregnet end ruten langs Roskildevej.
11) Den tidligere projekterede nye bro over jernbanen bør indgå i planen, så man ikke skal trække gennem hele centeret, eller ud på trafikeret vej eller en længere omvej for at komme mellem nord og syd.
12) Albertslund bør benytte kontaktfladen til kommunens virksomheder til
a) at formidle information til virksomheder om DOTT-cyklernes abonnementsordninger, som relevante for pendlere.
b) at undersøge muligheden for DOTT-baser i erhvervsområder.
c) at inspirere til at firmaer deltager i den årlig kampagne ”Vi cykler til arbejde”.
Grøn dannelse
På dette område er der overhovedet ikke angivet kvantitative mål, hvilket også kan være svært. Retningslinjerne for klimaplaner kræver ikke, at der sættes mål i ft. de forbrugsbaserede udledninger, som indsatserne her vel må siges at være målrettet. Planen opfylder med disse indsatser kravet om mindst 2 konkrete indsatser. Til gengæld vil vi godt sætte spørgsmålstegn ved, om planen lever op til kravet i KL og Klimaalliancens “vejledning til revision og certificering af klimahandlingsplaner” om, at der “vedtages og præsenteres en vision for arbejdet med at reducerer forbrugsbaserede udledninger, der er strategisk og lokal relevant”.[footnoteRef:8] Klimarådet anbefaler, at man i det mindste opstiller pejlemærker for indsatsen på det forbrugsbaserede område.
Vi foreslår således, at en sådan vision med tilhørende pejlemærker udarbejdes og tages med i planen. [8:  https://www.kl.dk/media/msfbxl4c/vejledning-til-klimaplanrevision_v10.pdf, side 58.] 

Forslaget indeholder mange gode initiativer særligt for børn og unge i institutionerne og folkeskolerne, som vi tilslutter os. Initiativet overfor virksomhederne er også super. Vi har dog et par ekstra forslag.
1) Vi synes der mangler initiativer målrettet ungdommen, altså unge i alderen fra de ældste klasser og opefter. Vi vil opfordre til, at der søsættes flere initiativer, hvor man inddrager erfaringerne fra ”Grønt ungeting” nov. 2025 på Vestskovens gymnasium og fra ”Ungdommens klimadag” i dec. 2023.[footnoteRef:9] Vi kan også foreslå at kommunen lader sig inspirere fra Concitos “casekatalog”, som indeholder mange gode bud på inddragelse af de unge.[footnoteRef:10] Skolernes elevråd, ungeråde m.v. er også vejen frem. Hvis det kan være nyttigt stiller vi os gerne til rådighed for deltagelse.
Concito har også lavet en rapport, som har flere anbefalinger.[footnoteRef:11] [9:  https://gate21.dk/klimaplaner/unge-og-lokale-politikere-udvekslede-klimadroemme-ialbertslund/ & 
https://albertslund.dk/nyheder/2024-25/ungdommens-klimadag-2023.]  [10:  https://concito.dk/unges-stemme-lokal-klimahandling/casekatalog]  [11:  https://concito.dk/udgivelser/erfaringer-med-inddrage-unge-kommunal-klimahandling] 

2) Vi vil gerne kvittere for, at forslaget om reklamer i det offentlige rum er taget med. Som det nævnes i forslaget, er dette allerede indført i flere byer og overvejes i endnu flere. Men hvorfor ikke gå i spidsen og tage skridtet fuldt ud. Som forslaget ligger, handler det kun om fossile reklamer på kommunale arealer. Vi vil foreslå, at det udvides til at gælde i det offentlig rum i det hele taget i Albertslund. Altså også alle arealer i fx centeret, butikkernes udstillingsarealer (vinduer m.v.), som er offentligt synlige. Det kan lyde radikalt, men er faktisk allerede tilfældet i Haag i Holland for en række klimaskadelige produkter (fly og krydstogter).[footnoteRef:12]
I Amsterdam er de også gået lidt videre, så det ikke kun er fossile reklamer, men også visse kødprodukter. [12:  https://www.twobirds.com/en/insights/2025/netherlands/dutch-court-backs-the-hague%E2%80%99s-fossil-fuels-ad-ban] 

Genbrug & Genanvendelse
Her er der mange konkrete og målbare mål – det kvitterer vi for. Dog mangler der i målet om genanvendelse en oplysning om hvilket udgangspunkt der skal måles i forhold til?
I forhold til målet om genanvendelige fraktioner i restaffald, som skal reduceres med 40 % i ft. 2025, så er det mindre end det tilsvarende mål fra Klimaplan 2050, hvor der var et 2025 mål om 50% ift. 2018 og et mål om yderligere reduktion på 50% ift. 2025 (svarende til 67 % i ft. 2018). Og der fremgik et 2050 mål om, at Albertslund på det tidspunkt skal opfylde kriterier, der skal til for at blive defineret som en affaldsfri kommune. Så det gode spørgsmål er, hvorfor det mere ambitiøse mål for 2030 ikke opretholdes?
Vi ser dog også mange gode initiativer i planen men har nogle yderligere forslag:
1) Der bør indføres progressive incitamentstakster via vejning af affaldet og stikprøver på korrekt sortering.
2) I den sammenhæng vil en FAQ – evt. i en app – være en go idé. Den skal kunne svare på de myriader af spørgsmål om korrekt sortering, som mange af os forvirres af. Måske kan “Borgertip” app’en udvides med denne funktion. De pjecer der tidligere er trykt, er ikke tilstrækkeligt detaljerede og hvis de skulle udvides, ville de blive uoverskuelige. Her kan en app med en god søgefunktion og et godt interaktionsdesign hjælpe meget. 
3) Justér affaldsgebyrerne for haveaffald så de giver incitament til mere lokal håndtering – uden at fjerne muligheden for afhentning.
4) Tilbyd info og økonomisk og praktisk støtte til borgere og boligområder, der vil etablere f.eks. nye kvashegn eller opsamlingspladser til haveaffald.
5) Kompostbeholdere til hjemmekompostering skal udleveres gratis eller med tilskud. Det har tidligere været lokal praksis.
6) Folder der anviser konkrete forbedringer så som hjemmehørende planter, vandhuller, kompostering og faskiner. Der anvises, hvordan dette etableres og hvilke forbedringer, der kan forventes at komme.
7) Bedre information bl.a. om fordele og økonomisk gevinst ved at genanvende. Det er også vigtigt at oplyse om fakta for hhv. kildesortering og fuldautomatiske sorteringsanlæg – der eksisterer mange myter og misforståelser.
8) I forhold til indsatserne i de kommunale institutioner vil vi foreslå, at der målrettet inddrages både personale og børn i analyse af barrierer og forhindringer. Uddannelse og motivation til lærerne og det tekniske personale er også vigtigt. Disse ting bør der afsættes øremærkede ressourcer til.
Grøn energi
Energiområdet er der, hvor planen er mest klimaprogressiv. Super. Dog er der nogle begrænsninger og mangler:
1) Den “begyndende udfasning” af biobrændsler er godt. Målet om total elektrificering i 2050 er stort set i overensstemmelse med det, som rapporten fra sidste år fra “Energi på tværs”[footnoteRef:13] angav som det teknisk optimale teknisk set – og det er godt. Men ukonkret hvordan og efter hvilken plan. Vi foreslår, at der etableres delmål og “roadmap” for elektrificeringen og udfasningen af biobrændsler. Vi anbefaler, at målscenariet fra rapporten for udfasning af biomasse med reduktion på 50 % i 2030 og 75 % i 2040 anvendes som delmål.[footnoteRef:14]
Det kan tilføjes, at Aarhus nu har sat et mål om at biomasse skal væres udfaset i 2030. Det burde vi også stræbe efter! Så selvom det med de nuværende tekniske forudsætninger ikke er realistisk i dag, så står verden ikke stille. Både teknikken, der udvikles hurtigt og priser på el og materialer (varmepumper m.v.) der billiggøres konstant, gør, at Albertslund bør forpligtige sig på at genbesøge rapporten senest i 2028 mhp om udfasningen kan ske endnu hurtigere.
Det vil også være til fordel for os borgere som fjernvarmeforbrugere: Både Billund, Hillerød og Århus har meldt ud, at hel eller delvis elektrificering af varmeproduktionen vil medføre lavere varmepriser.[footnoteRef:15] [13:  https://gate21.dk/vidensindlaeg/energisystemanalyse-hovedstadsregionen/]  [14:  Scenarie tre i rapporten.]  [15:  https://rgo.dk/wp-content/uploads/Stop-for-traeenergi-er-stort-billigt-og-overset-.pdf] 

2) Som rapporten fra “Energi på tværs” konstaterer, kræver elektrificeringen (selv i det langsomste scenarie) “et større samarbejde på tværs af kommune- og forsyningsgrænser”.[footnoteRef:16] Selv med det mindst ambitiøse scenarie fra rapporten kan dette forudses at være den største barriere. Vi foreslår derfor, at Albertslund – så vel gennem forvaltningen som politikerne via tværkommunale samarbejder, stiler sig i spidsen for at sætte tempoet op for en realisering af målscenariet fra rapporten. [16:  Citat fra sammendraget: https://gate21.dk/projekt/energi-paa-tvaers/] 

3) Rapporten anbefaler også, at man lokalt udbygger produktionen af Vedvarende energi. Her må vi igen rose beslutningerne om at arbejde for solceller som støjværn langs motorvejene (og at der er bevilget penge til at starte projektet) og om ambitionerne for solceller på de kommunale tage. Vi vil her foreslå, at Albertslund undersøger, om der kan findes arealer i kommunen, hvor yderligere solceller kan opstilles og i den sammenhæng finde arealer hvor den nye decentrale og elektrificerede varmeforsyning kan etableres. Dette er også en af anbefalingerne fra rapporten. Jo mere lokal elproduktionen til en varmepumpe er, jo mindre belastning på det skrøbelig elnet og jo mindre energitab! Vi hjælper gerne med at udpege arealer, der eventuelt kan anvendes til en mindre solcellepark uden at det i nævneværdig grad vil begrænse natur, biodiversitet og miljø.
4) Solceller på kommunale tage: Mål og indsatser er gode – måske det maksimalt realistiske – men det kan vise sig muligt at skærpe hen ad vejen pga. den tekniske udvikling. Dette bør jævnligt revurderes.
5) Delmålet for fossilfri fjernvarme i 2030 kan vi kun rose. Om det kan ske hurtigere, er svært at vurdere, men igen, hvis ovennævnte rapport genbesøges, må en hurtigere udfasning af fossile brændsler tages i betragtning
6) Planen foreslår et mål om 20 % yderligere overskudsvarme i 2030. Der er imidlertid ikke noget konkret om, hvor de næste kilder til overskudsvarme skal komme fra. Her vil vi foreslå, at man genoptager bestræbelserne på at få “høstet” overskudsvarmen fra supermarkederne – fx i centeret.
7) Brugeradfærd: Fin kampagne, men det bør indtænkes, hvordan der kan tages højde for rebound-effekten!
Mht. de adfærdsregulerende takster, kunne der her tænkes en form for top-takst. Så man ser på folks varmeforbrug ift. kvm. Og bruger de mere end et minimumsforbrug, så bliver prisen progressivt dyrere pr. enhed man bruger udover denne? Det samme med el-forbrug, men her kan forbruget sættes i forhold til antal personer i husstanden.
8) Ambitionen om understøtning af borgere og virksomheder mhp etablering af solceller, hvad enten det er i bolig- og erhvervsområder eller i nybyggeriet – men vi savner hvor mange midler der skal afsættes? Det skal jo takstfinansieres!
Ligeledes hvordan indsatsen i de nuværende bolig- og erhvervsområder skal fungere: Infomøder, hjælp til at finde gode/billige firmaer, rabat ved at slå sig sammen m.v.?
9) Det vil også være en stor hjælp, hvis man kan få besøg i eget hjem med vejledning til optimal indstilling af fjernvarmeanlæg – selv der hvor der er TAO.
Klimasikring og Natur
Dette område er ikke vores spidskompetence, så vi håber, at Dansk naturfredningsforening i Albertslund og Naturgruppen kommer med faglig kvalificerede indspark her. Vi har dog enkelte mindre bemærkninger og forslag:
1) 3-30-300 princippet lyder fornuftigt. Det må jo forstås som en erstatning for den tidligere ambition om 500.000 nye træer - eller den stadig gældende? Man kunne tydeliggøre princippet om 3-30-300 ved at vise hvilke områder i Albertslund, der lever op til det.
2) I forbindelse med træplantning savner vi imidlertid et mål og en indsats for opfølgning på de nyplantede træer. Der er flere steder, hvor disse er gået ud igen. Her bør en særlig indsats til for at genplante!
3) Der bør også gives information til boligejere om grænserne for hvor meget man må befæste en ejendom med fliser og asfalt. Visse steder er “fliseriet” gået helt amok!
4) Inspirér til mere “vild med vilje” i erhvervsområderne. Albertslund har forholdsvis grønne erhvervsområder. Måske kan der inspireres til mere klimabevidst beplantning og pleje? Der findes gartnerservice med dette som speciale.
Kommunen som virksomhed og myndighed
Vi vil her indledningsvist bifalde, at der er sikret et “tilskud” i form af en “klimapulje” som skal supplere den finansiering, der kommer fra driftsbudgettet og fra taksfinansiering. Dette er jo helt i tråd med anbefalingerne fra Klimaalliancen om langsigtet finansiering. Om det er nok, er på nuværende tidspunkt svært at vurdere. Der kan sagtens opstå behov for yderligere for at nå i mål med alle indsatser.
Også på dette område savner vi målbare mål. Nedenfor kommer vi med forslag til mere konkrete mål og tilføjelser til de forskellige indsatser.
1) Indsatsen om bæredygtighed i de kommunale ejendomme er selvfølgelig nødvendig og en strategi for området er godt. Men det virker som om kommunalbestyrelsens tidligere beslutning om anvendelse af den frivillige bæredygtighedsklasse (i dag hedder det “lavemissonsklassen”) ved alle kommunale bygge- og anlægsprojekter er gået i glemmebogen. Dette bør naturligvis indgå i planen som et element i strategien. Med de nyere typer af biogene byggematerialer bør det endda være muligt at gå endnu længere ned.
Vi vil samtidig efterspørge en opgørelse og erfaringsopsamling på kommunalbestyrelsens beslutning – hvor mange gange er den været i funktion? Og med hvilke resultater?
2) Cirka 40 procent af verdens CO2-udledninger kan relateres til byggeriet og vores bygninger. Herhjemme er det ca. 30 %. Dertil kommer, at 50 % af de materialer, vi udvinder på globalt plan, går til byggeriet. Derfor er det da glædeligt, at der nu er sat en “lille” bremse på byggeplanerne i Herstederne.
Et par nye videnskabelige studier har påvist, at hvis vi i Danmark skal holde os indenfor de planetære grænser – særligt i forhold til byggeri – så skal vi “droppe 80 procent af det forudsete byggeri og basere 50 procent af resten på byggeri med biobaserede materialer. På jævnt dansk: Fire ud af fem nybyggerier bør stoppes i bæredygtighedens navn”. [footnoteRef:17] Samtidig viser en anden ny undersøgelse en markant diskrepans mellem kommunernes forventninger til befolkningsvæksten og Danmarks statistiks forventninger. Danmarks statistik forventer kun det halve af, hvad kommunerne tror! Ikke mindst i hovedstadsområdet er forskellen stor. Der er med andre ord stor risiko for, at vi kommer til at stå med tomme boliger, der ikke kan udlejes eller sælges – også i Albertslund.
En anden undersøgelse påpeger, at årsagen hertil er en kommunal cirkelslutning: “Mange kommuner antager, at planlagte boliger vil skabe befolkningsvækst – og anvender samtidig vækstprognosen som argument for at udlægge nye boligområder … En selvforstærkende planlogik, hvor forventninger til befolkningsvækst og omfattende areal- og boligudlæg gensidigt legitimerer hinanden,” hedder det i undersøgelsen, som er udgivet af Plan22+.[footnoteRef:18] Det er også denne logik, der er på spil her i kommunen. Vi vil derfor opfordre til, at genoverveje endnu engang om der virkelig skal bygges så meget i kommunen. [17:  Information 20. Januar 2026: https://www.information.dk/indland/2026/01/byggeboom-paa-kollisionskurs-baeredygtigheden - henvisninger til undersøgelserne fremgår af artiklen.]  [18:  https://plan22.dk/da/publikation/danmarks-planlagte-boligudbygning-i-et-klimaperspektiv - Plan22+ er et samarbejde mellem Plan- og Landdistriktsstyrelsen, Realdania og Dansk Byplanlaboratorium.] 

3) Hvad angår bæredygtighed i privat byggeri efterlyste vi tidligere et “katalog” over tiltag i fm. med såvel klima som miljø og natur som kommunen vil lægge vægt på i denne dialog. I høringsnotatet til “Planstrategi 2024” fremgår, at et sådant katalog vil være forældet allerede inden det kan vedtages. Det er da rigtigt og positivt, at udviklingen indenfor fx byggematerialer går hurtigt. Det bør dog være muligt at have en række principper for begrænsning af klimaaftrykket med i et sådant katalog, som skal sikre at disse altid bliver drøftet med en bygherre. Så vi foreslår, at der udarbejdes et sådant katalog for dialogen med bygherrer, som er offentligt tilgængeligt. Vi medvirker gerne i udarbejdelsen af kataloget. Konkret og som eksempler på sådanne principper kan vi foreslå disse:
i) Byggeriet skal maksimalt have et klimaaftryk svarende til den frivillige bæredygtighedsklasse (lavemissionsklassen) og helst mindre – og med anvendelse af “DGNB Planet”.
ii) Der skal i vid udstrækning anvendes moderne klimavenlige byggematerialer, aktuelt kan nævnes hampesten, græs- eller halmisolering, lerpuds, træ (fsc-mærket), skruefundamenter m.v.  Her og nu med mest vægt på biogene materialer. Men I det hele taget de på det aktuelle tidspunkt mest klimavenlige materialer.
iii) At betalingen for parkeringspladser ikke indgår i husleje/pris for boligen, men skal betales oveni. Det er urimeligt, at borgere uden bil skal bidrage til betalingen for parkering for beboere med bil!
iv) At bygherren påtager sig at informere de kommende beboere om, at der ikke kan påregnes en parkeringsplads til hver bolig og at parkering på gader i området heller ikke vil være mulig.
v) At bygherren tager kontakt til Albertslund delebil mhp. etablering af en delebil i bebyggelsen. Da Albertslund Delebil er en frivillig forening kan det ikke siges at være konkurrenceforvridende.
vi) At optimering af arealudnyttelsen drøftes.
vii) Opfordre til at der etableres fælleslokaler med mulighed for afholdelse af fællesspisning – dvs. med den fornødne plads og den fornødne indretning af køkkenfaciliteter m.v.
viii) At undgå anvendelsen af cementmørtel.
ix) At overveje et antal generationsboliger af forskellig type i bebyggelsen.
x) At kommunen i dialogen med bygherre undersøger mulighederne for at selve udlægningen af byggeriet på arealerne gennemtænkes ud fra at minimere klimaaftrykket.
xi) Gå i dialog med bygherrerne om optimering af arealanvendelsen i boligerne, så alle familietyper kan se sig i boligerne – fx vise dette ved lejlighedsplaner.
Desuden mener vi, at der bør være mere åbenhed i dialogen med bygherrerne. Her er de sagsfremstillinger og referater fra kommunalbestyrelsen beslutninger i vores øjne ikke fyldestgørende, da de kun sjældent redegør konkret for dialogen med en bygherre. Så vi foreslår, at en sådan redegørelse for den konkrete dialog kan fx fremgå af de indledende afsnit af en lokalplan.
I fm. med omdannelsen af det gamle fængselsområde – nu Vridsløse – har bygherren (A. Enggaard) været prisværdigt åbne for dialog med diverse borgergrupper, faciliteret af kommunen – om end processen nu trækker ud. En del af dialogen med bygherrerne bør være, at kommunen ved kommende lokalplaner lægger op til en sådan borgerinddragelse af borgergrupper - fx formidlet igennem klima- og naturorganisationerne. Det er jo ganske rigtigt som forvaltningen fremhæver i det nævnte høringsnotat, at sådanne borgergrupper ikke har nogen formel kompetence, men derfor kan det jo godt politisk besluttes at opfordre de forskellige bygherrer til at indgå i dialoger med borgergrupper om klima, miljø og natur. Så vi opfordrer hermed kommunalbestyrelsen til denne beslutning i fm. vedtagelsen af klimaplanen.
4) Vi vil også opfordre til at planafdelingen opsøger inspiration og arkitekter, der bygger mere grønt og ambitiøst, og muliggøre grønne konceptboliger og andre lokale forsøg.
5) I forslaget til kommuneplan er der en “kattelem” for at man i særlige tilfælde kan tillade andre boligstørrelser (her er der nok tænkt på mindre størrelser) efter en konkret vurdering. Vi vil foreslå at man via klimaplanen etablere en lignende “kattelem”, så der kan gives tilladelser til enkelte byggerier helt uden parkeringspladser. Formålet skal være, at afsøge, om der er marked for sådanne boliger. Det skal naturligvis ske i samarbejde med en bygherre der kan se sin fordel i det og som vil udbyde boligerne som “bilfrie”.
6) Grønne indkøb: Måske det mest uambitiøse område i planen. Indsatserne er i sig selv gode, men handler mest om økologi – det er godt, men der er ingen mål og indsatser i ft. klimaaftrykket - altså CO2 reduktioner. Her er der ellers meget at hente. Desuden er det uklart, hvordan de estimerede reduktioner opnås?
Faktisk gav partier med 18 mandater bag i den nye kommunalbestyrelse udtryk for, at de vil sætte et mål for reduktion af udledningerne fra de kommunale indkøb – Fx. en årlig reduktion på 7-10 %. Så det foreslår vi som et mål i planen. Med de nu særdeles omfattende databaser over produkters klimaaftryk, som kan indarbejdes i de kommunale indkøbssystemer, bør dette være muligt.[footnoteRef:19]
Det kan tilføjes, at København har et mål om en reduktion på 50 % i 2035, så dette bør også være mindste målet for albertslund, hvis ovennævnte mål ikke vedtages. [19:  Bl.a. https://concito.dk/denstoreklimadatabase, men også fx BONSAI: https://bonsai.uno/ og Carbonkey: https://www.kmd.dk/loesninger-og-services/loesninger/data-og-analyse/kmd-carbonkey#kmd-carbonkey-webinarer.] 

7) Målet om tilstrækkelige ladestandere i 2030 er godt, selvom det jo kan være svært at vurdere hvor dette er opnået? Indsatsen er så at understøtte boligområder mht ladestandere og en god intention, men hvordan overvindes barriererne? Der er fx parkeringsregler, der gør, at det ikke er muligt at reservere ladestandere til områdets beboere.
8) Vi må stærkt rose målet om et Klimabudget. Et klimabudget som defineret af Klimaalliancen har til formål at vise, hvordan kommunens budgetaftale påvirker kommunens CO₂-udledninger – både positivt og negativt – og om kommunen er på rette vej mod sine CO₂-reduktionsmål på kort, mellemlang og lang sigt. Det er et godt fremskridt – særligt hensigten om at udarbejde alternativer, som kommunalbestyrelsen kan forholde sig til. Vi vil dog foreslå, at man tager skridtet fuldt ud med det samme ved at udarbejde et regulært CO2 budget. “Et CO₂-budget er den samlede nettomængde CO₂, som må udledes i en afgrænset periode, hvis et bestemt klimamål skal nås”.[footnoteRef:20] Her vil vi foreslå, at der tages udgangspunkt en nedbrydning af det samlede CO2 budget for hele kloden som FNs klimapanel har udarbejdet og at nedbrydningen til kommunalt niveau sker via de metoder, som “Reduction Roadmap” har udviklet for byggesektorens vedkommende. [20:  Citat fra Klimaalliancens guide til klimabudgettering: https://concito.dk/udgivelser/guide-til-danske-kommuner-kommunal-klimabudgettering] 

9) Fly er den absolut mest klimaskadelige transport. Det sker jo, at kommunale medarbejdere og politikere skal på rejser i kommunens ærinde. Vi foreslår her, at man ikke rejse med fly for når man rejser i kommunens ærinde.

